**A Nébih honlapján elérhető a vaddisznóállomány szabályozásáról szóló Nemzeti Akcióterv**

**Minden tagállamot a vaddisznóállomány szabályozásáról szóló nemzeti akcióterv összeállítására kötelezte az EU-s afrikai sertéspestis (ASP) stratégia tavaly áprilisi módosítása. Az akcióterv célja, hogy a világszerte hatalmas kárt okozó betegséget sikerüljön ellenőrzés alatt tartani és mielőbb felszámolni az EU területén. A nemrég elkészült, ötéves időszakra vonatkozó Nemzeti Akcióterv elérhető a Nébih honlapján:** [**https://portal.nebih.gov.hu/asp-mentesitesi-terv**](https://portal.nebih.gov.hu/asp-mentesitesi-terv)**.**

Az Európa-szerte jelentősen megnövekedett vaddisznóállomány fontos szerepet játszik az ASP terjedésében és fenntartásában, éppen ezért a betegség elleni küzdelemben az állomány csökkentése elengedhetetlen. Annál is inkább, mert mindaddig, amíg a betegség jelen van a vadállományban, súlyos kockázatot jelent a házisertés-állományokra, így magára a sertéstenyésztő ágazatra is.

A most megjelent Nemzeti Akcióterv részét képezi Magyarország ASP Mentesítési Tervének. A 2021-2025. időszakra szóló, irányadó dokumentumot a közösségi elvárásokat, valamint a hazai sajátosságokat is figyelembe véve dolgozta ki a Nemzeti Klasszikus Sertéspestis és Afrikai Sertéspestis Szakértői Csoporton belül működő ASP Akciócsoport. A grémium vegyes összetételének köszönhetően az állategészségügy, a vadgazdálkodás és a vadbiológia szempontjai egyaránt érvényesülnek az elfogadott tervben.

Az akcióterv egyik legfontosabb stratégiai célja, hogy a vaddisznó-állománysűrűség 2025. február 28-ig 0,5 vaddisznó/km2-re (0,5 vaddisznó/100 hektár) mérséklődjön. Ennek eléréséhez az eddigieknél jelentősebb szerep hárul az ASP elleni küzdelemben a vadásztársadalomra, a vadaskertek és vadfarmok üzemeltetőre, illetve a vadászati hatóságokra. Az egyes szervezetekre vonatkozó legfontosabb feladatok és azok határideje elérhető a Nébih aloldalán: *https://portal.nebih.gov.hu/-/a-nemzeti-akciotervhez-kapcsolodo-legfontosabb-feladatok-es-hataridok*

Az akcióterv lényeges újdonsága, hogy bár nagyobb terhet ró az egyes szereplőkre, mindezt egészen újszerű módon teszi. A vadászatra jogosultaknak ugyanis megadja azt a lehetőséget, hogy maguk választhatják meg a terület adottságainak és a saját lehetőségeiknek leginkább megfelelő módszereket, eljárásokat. Emellett mindvégig támaszkodhatnak az akcióterv alapján felállítandó tanácsadói hálózat segítségére.

A Nemzeti Akcióterv következetes végrehajtása elengedhetetlen ahhoz, hogy megállítsuk az ASP terjedését a vaddisznóállományban. A Nébih e munkában minden érintett, de különösen a vadásztársadalom segítségére, tudására számít.

2021. január 21.

Nemzeti Élelmiszerlánc-biztonsági Hivatal